Potch-hof nog gesluit ná dak invalPotchefstroom-landdroshof (Foto: Google Earth) Die departement van justisie en grondwetlike ontwikkeling sê die landdroshof in Potchefstroom is tydelik ontruim ná die dak Maandagmiddag omstreeks 16:00 inmekaar gestort het. Die kontantsaal, wat as kantore gebruik word deur beamptes wat instandhouding hanteer en die klerk van die siviele hof huisves, word deur die skade geraak. “Geen beserings is aangemeld nie, omdat die voorval na-ure plaasgevind het,” sê Steve Mahlangu, woordvoerder van die departement. Die departement van openbare werke is die opsigter van die gebou en is tans besig om die omvang van die skade te bepaal en sal die departement van justisie deur die proses lei. “Ná die verslag van die departement van openbare werke sal ons ŉ datum kan bevestig wanneer die gebou weer kan oopmaak,” sê Mahlangu. “Verdere aankondigings oor gebeurlikheidsplanne sal binnekort gemaak word.” Die departement vra om verskoning vir enige ongerief.